緣識  其四○
作者：宋太宗
朝代：宋

paragraphs: 若言筆法窮絕藝，書一字，至百字，八法從前亦非細。
分間布白要審詳，濃淡均勻看可戲。
一則一，二則二，消息蹤由無縱恣。
紙爲陣，筆爲矟，將軍須是有謀略。
墨要乾研清神思，點畫臨時要廓落。
形勢奇狀似龍蛇，平頭大小宜斟酌。
曲須曲，直須直，意氣方剛須雅飾。
閑暇規矩有指歸，圓轉楷模堪法則。
堪法則，有遲速，相鈎相連光熠目。
古隸參雜故不拘，顛草縱橫似花蔟。
偃仰莫把筆鋒挫，先須順䟐迴收左。
經心健硬曉浮沈，鏗鏘啟發勿怠墮。
研窮體象貌亦同，博學精微先賢播。
化陰陽，勢出矣，藏頭護尾深有理。
稟乎人性是常情，遞相映带可行止。
遲澀飛動似玲瓏，慢引急牽如流水。
上捺下挑猛如虎，蜂腰鶴膝不堪睹。
壯士屈臂鳳皇飛，張弓發箭勝於弩。
提撕祕思不可傳，常存形影勿孤露。
勿孤露，誰別辨，義之平穩知深淺。
自然觀察往還來，斗迴角立能駈遣。
痾瘵纏身，溺水之禽。
長似死蛇，短似蝦𢋙。
古人最慎，愚蒙大忌，名爲不嘉。